Tästä on kyse Harjavallassa sijaitsevan Pirilän kaupunginosan nimi viittaa perussuomalaisvaltuutetun mukaan huumeisiin.

Valtuutettu Markus Mäkinen vaatii Pirilän nimen muuttamista.

Kaupunginjohtaja Hannu Kuusela suhtautuu nimenmuutosesitykseen avoimin mielin, kunhan kaupunginosan asukkaita ensin kuullaan.

Harjavallassa aletaan pohtia Pirilän kaupunginosan nimen muuttamista.

Kaupunginvaltuutettu Markus Mäkinen (ps.) teki maanantaina valtuustoaloitteen nimenmuutoksesta. Hänestä nimi viittaa häiritsevästi huumausaineisiin. Amfetamiinia kutsutaan slangissa piriksi.

– Parempi nimi voisi olla vaikka Satalinnan alue tai mikä tahansa sopiva siihen keksitään. Tässä kohtaa pitää esittää piriläläisille kysymys, mitä nimeä he pitävät sopivana, Mäkinen sanoo.

Pitääkö perinteitä vaalia?

Nimenmuutosehdotus on saanut vastaansa arvostelua, koska Pirilä on perinteinen nimi.

Esimerkiksi sanomalehti Sydän-Satakunta otti kantaa nimenmuutosta vastaan pääkirjoituksessaan (siirryt toiseen palveluun). Valtuutettu Mäkisen mielestä perinteet eivät saa estää nimenmuutosta.

Toivon, että elämme tätä päivää. Markus Mäkinen (ps.)

– Toivon, että elämme tätä päivää emmekä elä liikaa menneisyydessä, perussuomalaisvaltuutettu sanoo.

Kaupunginjohtaja avoin muutokselle

Harjavallan kaupunginjohtaja Hannu Kuusela kertoo, että valtuustoaloite tuli yllätyksenä ja herätti maanantaina valtuustosalissa ensin hilpeyttä. Asiaan ei hänen mukaansa ole vielä ehditty perehtyä virkakoneistossa.

Moni on saattanut asua Pirilässä koko ikänsä ja haluaa asua siellä loppuelämänsä. Hannu Kuusela

– Suhtaudun tähän täysin ennakkoluulottomasti. Suurin merkitys on sillä, mitä asukkaat itse kokevat. Vuodenvaihteen jälkeen teemme kyselyä, ehkä netissä. Kenties nimenmuutoksesta tulee Harjavallan 150-vuotisjuhlavuoden yksi tapaus, Kuusela sanoo.

Pirilöitä muuallakin

Kaupunginjohtaja Hannu Kuusela korostaa, että nimellä voi olla iso merkitys piriläläisille.

– Moni on saattanut asua Pirilässä koko ikänsä ja haluaa asua siellä loppuelämänsä. Saa nähdä.

Suomessa on muitakin Pirilä-nimisiä kaupunginosia, muun muassa Raisiossa ja Salossa. Pirilä on sukunimenä (siirryt toiseen palveluun) noin 600 suomalaisella ja Piri lähes 500 suomalaisella.